UDKAST

Bekendtgørelse for Grønland om indbetaling og tilbagebetaling af gebyrer for at indgive ansøgninger på studie- og erhvervsområdet m.v.
[bookmark: _Hlk234311329]I medfør af § 9 b, stk. 2 og 11, i anordning om ikrafttræden for Grønland af udlændingeloven, jf. anordningsbekendtgørelse nr. 184 af 14. februar 2025, som ændret ved anordning nr. 704 af 26. august 2026, og efter forhandling med Grønlands landsstyre, fastsættes:
Kapitel 1
Indbetaling
§ 1. Gebyr efter § 3, stk. 2-5, skal indbetales til Styrelsen for International Rekruttering og Integration på en af styrelsen anvist måde.
§ 2.  Gebyr efter § 9 b, stk. 4, 1. pkt., i udlændingeloven som sat i kraft for Grønland ved kongelig anordning for indgivelse af ansøgning om genoptagelse af en sag, hvor Styrelsen for International Rekruttering og Integration har truffet afgørelse på baggrund af en ansøgning omfattet af § 3, stk. 2-5, skal indbetales til Styrelsen for International Rekruttering og Integration på en af styrelsen anvist måde.
§ 3. Betaling efter §§ 1-2 skal ske i danske kroner eller euro.
Stk. 2. Med virkning for perioden X. november 2026 til 31. december 2026 fastsættes gebyret for indgivelse af ansøgning om opholdstilladelse og forlængelse af opholdstilladelse efter § 9, stk. 2, nr. 3 eller 4, i udlændingeloven som sat i kraft for Grønland ved kongelig anordning, når ansøgningen efter sin karakter vedrører ophold som følge af beskæftigelsesmæssige eller erhvervsmæssige hensyn i Grønland til 6.810,00 kr. (svarende til 912,87 euro, idet en eurokurs på 746 er lagt til grund for beregningen).
Stk. 3. Med virkning for perioden X. november 2026 til 31. december 2026 fastsættes gebyret for indgivelse af ansøgning om opholdstilladelse og forlængelse af opholdstilladelse efter § 9, stk. 2, nr. 3 eller 4, i udlændingeloven som sat i kraft for Grønland ved kongelig anordning, når ansøgningen efter sin karakter vedrører ophold som studerende til 3.060,00 kr. (svarende til 410,19 euro, idet en eurokurs på 746 er lagt til grund for beregningen).
Stk. 4. Med virkning for perioden X. november 2026 til 31. december 2026 fastsættes gebyret for indgivelse af ansøgning om opholdstilladelse og forlængelse af opholdstilladelse efter § 9, stk. 2, nr. 4, i udlændingeloven som sat i kraft for Grønland ved kongelig anordning, med henblik på praktik- eller au pair-ophold til 4.305,00 kr. (svarende til 577,08 euro, idet en eurokurs på 746 er lagt til grund for beregningen).
Stk. 5. Med virkning for perioden X. november 2026 til 31. december 2026 fastsættes gebyret for indgivelse af ansøgning om opholdstilladelse og forlængelse af opholdstilladelse efter § 9, stk. 2, nr. 4, i udlændingeloven som sat i kraft for Grønland ved kongelig anordning, som medfølgende familiemedlem til en person, der har fået opholdstilladelse i Grønland som studerende eller på baggrund af beskæftigelse til 3.080,00 kr. (svarende til 412,87 euro, idet en eurokurs på 746 er lagt til grund for beregningen). 
Stk. 6. Med virkning for perioden X. november 2026 til 31. december 2026 udgør det i § 9 b, stk. 4, 1. pkt., i udlændingeloven som sat i kraft for Grønland ved kongelig anordning nævnte beløb ved indgivelse af ansøgning om genoptagelse af en sag, hvor Styrelsen for International Rekruttering og Integration har truffet afgørelse på baggrund af en ansøgning omfattet af stk. 2-5, 1.040,00 kr. (svarende til 139,41 euro, idet en eurokurs på 746 er lagt til grund for beregningen).
Stk. 7. Med virkning for perioden X. november 2026 til 31. december 2026 udgør det i § 9 b, stk. 7, 1. pkt., i udlændingeloven som sat i kraft for Grønland ved kongelig anordning nævnte beløb 270,00 kr. (svarende til 36,19 euro, idet en eurokurs på 746 er lagt til grund for beregningen). 
§ 4.  Betaling efter §§ 1-2 skal være ledsaget af oplysning fra betaleren om det relevante sagsbestillings-id. Ved sagsbestillings-id forstås et unikt nummer, der trækkes i udlændingemyndighedernes sagsbestillingssystem med henblik på, at ansøgningen kan sammenkædes med betalingen. Udlændingemyndighederne bistår i fornødent omfang med trækning af sagsbestillings-id.
Kapitel 2
Tilbagebetaling
§ 5. Gebyr, der er indbetalt for indgivelse af en ansøgning som nævnt i § 3, stk. 2-5, tilbagebetales, hvis
1) ansøgningen er indgivet af en person, der ikke er berettiget til at indgive ansøgningen,
2) Danmarks internationale forpligtelser kan tilsige, at ansøgningen skal tillades indgivet uden betaling af gebyr, jf. § 9 b, stk. 1, i udlændingeloven som sat i kraft for Grønland ved kongelig anordning,
3) ansøgningen afvises efter § 9 b, stk. 7, i udlændingeloven som sat i kraft for Grønland ved kongelig anordning, eller
4) ansøgningen afvises på andet grundlag end manglende gebyrbetaling.
Stk. 2. Ved tilbagebetaling efter stk. 1, nr. 4, refunderes det indbetalte gebyr fratrukket et beløb, jf. § 9 b, stk. 6, i udlændingeloven som sat i kraft for Grønland ved kongelig anordning, som med virkning for gebyrer indbetalt i perioden X. november 2026 til 31. december 2026 udgør 1.040,00 kr. (svarende til 139,41 euro, idet en eurokurs på 746 er lagt til grund for beregningen).
§ 6. Gebyr, der er indbetalt for indgivelse af ansøgning om genoptagelse af en sag, hvor Styrelsen for International Rekruttering og Integration har truffet afgørelse på baggrund af en ansøgning omfattet af § 3, stk. 2-5, tilbagebetales, hvis
1) ansøgningen om genoptagelse er indgivet af en person eller virksomhed, der ikke er berettiget til at anmode om genoptagelse af sagen,
2) ansøgningen om genoptagelse afvises efter § 9 b, stk. 8, 1. pkt., i udlændingeloven som sat i kraft for Grønland ved kongelig anordning, eller
3) ansøgningen om genoptagelse imødekommes.
§ 7. Tilbagebetaling efter §§ 5-6 sker ved overførsel til en bankkonto, som ansøger har anvist, eller til det betalings- eller kreditkort, som er blevet benyttet ved indbetalingen af gebyret. Tilbagebetaling efter §§ 5-6 foretages så vidt muligt i den valuta, hvorved betaling er sket.
Kapitel 3
Ikrafttræden
§ 8. Bekendtgørelsen træder i kraft den X. november 2026.
Stk. 2. Bekendtgørelsen finder ikke anvendelse for ansøgninger om opholdstilladelse og ansøgninger om genoptagelse af sådanne ansøgninger, der er indgivet inden den X. november 2026.  

